שאול יציב

שאול יציב (8 בנובמבר 1927 – 23 בנובמבר 2014) היה פיזיקאי ישראלי, פרופסור במכון רקח לפיזיקה באוניברסיטה העברית בירושלים. מאבות תעשיית האלקטרואופטיקה הישראלית, הגה ויזם את תוכנית תלפיות יחד עם פרופ' פליקס דותן.

== ראשית חייו ==
שאול יציב נולד ברחובות בשם שאול ליפקין, בנם של אבנר ליפקין וסלבה לבית ברונשטיין. משפחת אביו הגיעה למושבה רחובות ב-1903,<ref></ref> ושם המשפחה עוברת ל"יציב" בנערותו של שאול.

יציב התחנך בבית הספר העממי ברחובות ולאחר מכן בגימנסיה העברית הרצליה. במלחמת העצמאות, והוא כבר סטודנט, גויס לחי"ש ושירת בפלוגת הסטודנטים בפיקודו של זלמן מרט.<ref>אביו של יחיעם מרט</ref>

חברו מילדות, [https://www.izkor.gov.il/יורם%20טרבס/en_d196326f770ce531c73c9e86bf7d275a יורם טרבס], אשר פתח לו צוהר לעולם הפיזיקה כבר בתקופת נערותם, החל ללמוד פיזיקה באוניברסיטה העברית שנה לפניו ונפל במלחמה כאשר ליווה שיירה שפרצה את הדרך לירושלים.

== פועלו המדעי ==
עוד לפני המלחמה החל יציב את לימודיו האקדמיים באוניברסיטה העברית בירושלים. ב-1952 השלים את לימודיו לתואר שני<ref></ref> בפיזיקה ובכימיה (במסלול ישיר) וב-1957 סיים את לימודי התואר השלישי בפיזיקה.<ref></ref> עבודת הדוקטורט שלו, שבוצעה בהנחיית פרופ' ארנסט אלכסנדר, נשאה את הכותרת "מצבים אלקטרוניים בגבישים מולקולריים".<ref></ref><ref></ref>

בשנים 1956–1958 ביצע השתלמות פוסט-דוקטורט באוניברסיטת סטנפורד, בהנחיית חתן פרס נובל לפיזיקה פליקס בלוך. בתקופה זו, עסק יציב בניסוח מודל עיוני לתיאור תכונות של מעברים קוונטיים כפולים בתהודה מגנטית גרעינית, וזכה להכיר את ראשוני תחום הלייזר, ארתור שולוב וצ'ארלס טאונס.

עם שובו לישראל מונה למדריך באוניברסיטה העברית, ב-1964 מונה לחבר סגל בדרגת מרצה<ref></ref><ref></ref> וב-1972 לפרופסור מן המניין.<ref></ref>

מחקרו של יציב עסק בפיתוח לייזרים רבי עוצמה ובאלקטרוניקה קוונטית. בין היתר, פיתח מערכת לייזר קומפקטית לשימוש תעשייתי (יחד עם עמיתו אמנון גבאי), ומערכת על-קולית לקביעת הרכבו של גז. כמו כן, עסק בתהליכי רלקסציה בגבישים, בספטקרוסקופיה ויברונית, בשאיבה אופטית ובהיפוך עצמי של קווי רזוננס במוצקים. לאורך הקריירה המחקרית שלו רשם שישה פטנטים. חלק מפיתוחיו בשנות ה-60 וה-70 בוצעו בשיתוף עם מערכת הביטחון. פטנטים אחרים היו הבסיס להקמת חברת הזנק אשר עסקה בלייזרי דו-תחמוצת הפחמן מופעלי תדר רדיו ללא הזרמת גז, אשר יציב הוביל במשך מס' שנים בשנות ה-80.<ref></ref>

ב-1971 נמנה עם הממליצים על הענקת פרס נובל לפיזיקה לדניס גאבור.<ref></ref>

עם תלמידיו לאורך השנים נמנים הפרופסורים זלמן רוזנווקס מאוניברסיטת בן-גוריון בנגב, חנוך גוטפרוינד ומרדכי רוקני מהאוניברסיטה העברית, אפרים גרינפלד<ref></ref> ממקימי אופיר אופטרוניקה (יחד עם יעקב זרם), יהושע דגני ועודד ברכוז.

יציב שהה כחוקר אורח במעבדות חברת יוז במאליבו, קליפורניה, ובאוניברסיטת מישיגן באן ארבור.

== תוכנית תלפיות ==

יחד עם עמיתו ותלמידו לשעבר, פרופ' פליקס דותן, היה שאול יציב מייסדה של תוכנית תלפיות. שורשי התוכנית במלחמת יום הכיפורים שנפתחה בהפתעה, גבתה אבידות רבות בנפש, והדגישה את הצורך בבניית יתרונה הטכנולוגי של ישראל. דותן ויציב, בתמיכתו של פרופ' שאול פטאי ונוספים, הציעו את הקמתה של תוכנית עתודה אקדמית חדשה שתוביל את חוד החנית הטכנולוגי והמדעי בצה"ל.

ראשיתה המעשית של התוכנית בנובמבר 1974, במסמך שכותרתו "הצעה להקמת מכון לפיתוח נשק חדש". לאחר דיונים רבים, במהלכם עברה הצעתם של יציב ודותן אי-אלה שינויים, התוכנית הוקמה באוניברסיטה העברית בשנת 1979, והיא מתנהלת מאז תחת חסות חיל האוויר. התוכנית הצמיחה מתוכה בכירים בצה"ל ובמערכת הביטחון, חוקרים באקדמיה ואנשי עסקים.

== פרסים והוקרה ==
* חבר המועצה הלאומית למחקר ופיתוח אזרחי
* פרס מחקר ע"ש מיכאל לנדאו, מטעם מפעל הפיס (1988)
* פרס אואזיס (2009)

== חיים אישיים ==
יציב היה נשוי לאורה לבית זלדס<ref name=":0"></ref> ונולדו להם שני בנים ובת. גיסו היה פרופ' ניסן זלדס.<ref></ref>

התגורר בירושלים. נפטר בנובמבר 2014 ונטמן בהר המנוחות.

== הערות שוליים ==

קטגוריה:פיזיקאים ישראלים
קטגוריה:בוגרי גימנסיה הרצליה
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: פיזיקה
קטגוריה:רחובות: אישים
קטגוריה:תוכנית תלפיות
קטגוריה:ישראלים שנולדו ב-1927
קטגוריה:ישראלים שנפטרו ב-2014